Mentė

Mentė () – viršutinių galūnių pečių lanko porinis plokščias kaulas, esantis užpakalinėje pečių lanko pusėje. Šoniniame mentės kampe yra plati sąnarinė duobė, kuri mentę sujungia su žastikauliu. Pati mentė yra plonos, išgaubtos, trikampės plokštelės formos. Mentės formą lemia tai, kad prie jos tvirtinasi laisvosios galūnės dalies kaulai ir apie 15 raumenų. Žemyn nukrypusia viršūne trikampio pavidalo kaulas yra prigludęs prie šonkaulių ir apčiuopiamas, jo kontūrai matomi nugaroje.

 Žmogaus mentės sandara 

 Paviršiai 
Į šonkaulius atsikreipęs paviršius vadinamas šonkauliniu, arba priekiniu, facies costalis, s. anterior, o atsikreipęs atgal – užpakaliniu paviršiumi, facies posterior.Įdubęs šonkaulinis paviršius sudaro seklią pomentinę duobę, fossa subscapularis, o užpakalinį paviršių mentės dyglys, spina scapulae, kurį tiksliau būtų vadinti ketera, perskiria į dvi taip pat seklias duobes – antdyglinę, fossa supraspinata, ir podyglinę, fossa infraspinata.Lateralinis dyglio galas sustorėja ir virsta pečiu, acromion. Peties apatinės ir šoninės briaunos sandūra lengvai apčiuopiama po oda kaip peties kampas, angulus acromii.Į priekį yra atsikreipęs peties raktikaulinis sąnarinis paviršius, facies articularis clavicularis, susinerti su raktikaulio atitinkamu lauku.

 Kampai 
Kaip apverstas trikampis, mentė turi tris kraštus ir tris kampus. Kraštai: viršutinis, margo superior, šoninis, margo lateralis, ir vidinis, margo medialis. Vidinis kraštas šiek tiek išlinkęs, šoninis įlinkęs, o viršutiniame yra mentės įlanka, incisura scapulae.Kampai: viršutinis, angulus superior, apatinis, angulus inferior, ir šoninis, angulus lateralis. Viršutinis ir apatinis kampai suapvalėję, jų kontūrai matomi nugaroje, o šoninis kamaps yra sudėtingos formos. Jo viduryje matyti sąnarinė duobė,cavitas glenoidalis, susinertisu žastikaulio galva. Duobę iš viršaus riboja viršutinis sąnarinis gumburėlis, tuberculum supraglenoidale, iš apačios- apatinis sąnarinis gumburėlis, tuberculum infraglenoidale, žasto raumenims prisisegti. Sąnarinę duobę už gumburėlių juosia mentės kaklas, collum scapulae.Nuo jo į viršų ir į priekį nutįsta stambi snapinė atauga, processus coracoideus, prie kurios tvirtinasi kai kurie žasto ir krūtinės raumenys.

 Mentės dalys 
 Eil. nr.  Lotyniškas pavadinimas  Lietuviškas pavadinimas  Angliškas pavadinimas 1.  Angulus superior  Viršutinis kampas  Superior angle 2.  Fossa supraspinata  Antdyglinė duobė  Supraspinous fossa 3.  Spina scapulae  Mentės dyglys  Spine 4.  Fossa infraspinata  Podyglinė duobė  Infraspinous fossa 5.  Margo medialis  Vidinis kraštas  Medial border 6.  Facies posterior  Užpakalinis paviršius  Posterior surface of scapula 7.  Angulus inferior  Apatinis kampas  Inferior angle 8.  Margo lateralis  Išorinis kraštas  Lateral border 9.  Collum scapulae  Mentės kaklas  Neck of scapula 10.  Angulus lateralis  Išorinis kampas  Lateral angle 11.  Acromion  Petys  Acromion 12.  Processus coracoideus  Snapinė atauga  Coracoid process 13.  Incisura scapulae  Mentės įlanka  Suprascapular notch 14.  Margo superior  Viršutinis kraštas  Superior border 15.  Facies costalis  Šonkaulinis paviršius  Anterior surface of scapule 16.  Tuberculum infraglenoidale  Apatinis sąnarinis gumburėlis  Infraglenoid tubercle 17.  Fossa glenoidalis  Sąnarinė duobė  Glenoid cavity 18.  Tuberculum supraglenoidale  Viršutinis sąnarinis gumburėlis  Supraglenoid tubercle

 Nustatymas kurios pusės mentis 
Norint nustatyti, kurios pusės mentė, reikia ją laikyti taip, kad trikampio viršūnė(apatinis kampas) būtų nukrypusi žemyn, mentės dyglys- atgal, o sąnarinė duobė – šoną. Galima pasirinkti ir kitokius orientyrus pagal vertikalią, strėlinę ir skersinę ašis.

 Vystymasis 
Trečią embriono mėnesį kremzliniame mentės modelyje ima rastis kaulėjimo centrai. Didžiausias jų apima antdyglinę duobę, mentės dyglį ir podyglinę duobę. Per pirmus gyvenimo metus kaulėjimo centras užsimezga snapinėje ataugoje, o tarp 11-18 metų – išilgai mentės vidinio krašto ir apatinio kampo, petyje ir viršutiniame bei apatiniame sąnariniuose gumburėliuose. Kaulėjimo centrai susilieja apie 16-22 metus.

 Mentės sužalojimai ir skausmai 
Dėl pakankamai tvirtos mentės struktūros bei jos saugios padėties žmogaus kūne, mentės sužalojimai yra gana reti. Jei jie pasitaiko, dažniausiai tai indikacija, jog yra ir rimtesnių krūtinės ląstos traumų. Nesimetriška menčių padėtis byloja apie netaisyklingą laikyseną bei galimą stuburo išlinkimą. Dažniausiai mentės skausmai indikuoja su ja besijungiančių kaulų, raumenų, ar raiščių problemas. Tačiau taip pat svarbu žinoti, jog mentės skausmai kartu su nugaros bei rankos skausmais gali būti ir kardiogeninio šoko simptomas.

 Literatūra 
 G. Česnys, J. Tutkuvienė, A. Barkus, V. Gedrimas, R. Jankauskas, R. Rizgelienė, J.Žukienė. Žmogaus anatomija.
 http://www.bartleby.com/107/
 http://www.innerbody.com/htm/body.html
 „Kardiogeninis šokas“, http://ligos.sveikas.lt/lt/ligos/sirdies_ir_kraujagysliu_ligos/kardiogeninis_sokas 
 Rimvaldas Broga. „Skausmas peties sąnario srityje: priežastys, klinikiniai simptomai, diagnostika ir gydymas.“ Lietuvos chirurgija, 2003.

Kategorija:Kaulų sistema